Alzheimeri tõve ja teiste neurodegeneratiivsete haigustega seostatava geeni väljalülitamine muutis laborikatsete käigus hiired oma liigikaaslastest targemaks ning see leid võib uurijate hinnangul aidata meil senisest paremini mõista, kuidas me uut informatsiooni omandame, ning aidata luua uusi efektiivseid ravimeid mäluprobleemide vastu.  Ajakirjas Nature Neuroscience tutvustatud uurimistööd juhtinud Texase ülikooli teaduri dr James Bibbi sõnul olid sellised närilised oluliselt võimekamad tajumaks enese ümber toimuvaid keskkonnamuutusi.  Ta tunnistas, et laborikatsetes mõne looma targemaks tegemine on üsna harv nähtus.  Bibb ja ta kolleegid lõid  geneetiliselt muudetud hiired, kelle ajus oli võimalik välja lülitada imetajate organismis neuronite surmast põhjustatud haigustega seostatavat ensüümi  Cdk5 tootvat geeni.  Katse esimestes järkudes lõid nad ka hiiri, kelle organismist puudus antud geen täielikult, ent kõik sellised närilised surid vahetult pärast ilmaletulemist.  Bibb selgitas, et iga kord, kui  me kaotame neuroneid, võib Cdk5 olla sellega seotud, mistõttu teadlased on sellele viimasel ajal tublisti tähelepanu pööranud.  Uurijad korraldasid rea eksperimente ning avastasid, et väljalülitatud geeniga hiired on oma loomulikest liigikaaslastest oluliselt taibukamad ja parema õppimisvõime ning mäluga.  Nii näiteks läbisid sellised närilised kiiremini erinevaid labürinte ja suutsid meelde jätta labürintide piirkondi, kus nad olid varem elektrilöögi saanud.  Bibbi sõnul oli kohe  eksperimentide algusest peale selge, et Cdk5 geeni väljalülitamine tõstis suurel määral hiirte assotsiatiivset mäluvõimekust.  Nüüd üritavad teadlased luua ravimeid, mis annaksid sama efekti ilma, et Cdk5 geeni tuleks täielikult välja lülitada.  Lisaks pakub leid kindlasti huvi ka sõltuvushaigustega tegelevatele ekspertidele, sest Cdk5 on mitmete varasemate uuringute kohaselt otseselt seotud erinevate meelemürkide kuritarvitamise ja sõltuvusega.   Samas tunnistas Bibb, et sellise ajumanipulatsiooni pikemaaegne mõju on veel esialgu välja selgitamata ja kui kõik meie aju sünapsid tugevneksid ühel hetkel märgatavalt, oleks sest ehk kasu lühemas perspektiivis, ent pikema aja vältel võib see kaasa tuua tõsiseid probleeme.    Vaata ka: